《石洞杂赋三首 其一 石洞》
元代·刘诜

蜿蜒辞夷皋，迢递陟穹巘。绵绵千万峰，苍秀入遥见。

既疲犹穿云，小息仍下阪。崎岖到祠庵，高桧挂日晚。

人家绕稻田，窅然复平远。园庐接烟火，篱落散鸡犬。

虽知非仙源，谅亦乐农畎。卜居兹未能，抚景徒缱绻。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。